Broj: 711-I-2460-M-434/22-03-24

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nives Cetine, članice Uprave trgovačkog društva SAVIČENTA d.o.o. za održavanje, izgradnju i turistička agencija (u daljnjem tekstu: SAVIČENTA d.o.o.),** za davanjem mišljenja Povjerenstva,na 194. sjednici, održanoj dana 15. studenog 2022., daje sljedeće:

**MIŠLJENJE**

1. **Na temelju članka 17. stavak 2. ZSSI-a, ako obveznica Nives Cetina dužnost članice Uprave trgovačkog društva SAVIČENTA d.o.o. obavlja profesionalno, ne bi mogla istodobno bez prethodnog odobrenja Povjerenstva stalno i redovito obavljati poslove službenice u Općini Svetvinčenat.**
2. **Ako obveznica iz točke I. ove izreke dužnost** **članice Uprave trgovačkog društva SAVIČENTA d.o.o. obavlja volonterski uz istovremeno profesionalno obavljanje poslova službenice u Općini Svetvinčenat, može primati volontersku naknadu kao članica Uprave istodobno s primanjem plaće za obavljanje poslova službenice.**
3. **Sukladno odredbi članka 17. stavka 4. ZSSI-a obveznica je dužna prilikom podnošenja imovinske kartice prijaviti Povjerenstvu podatke o naknadi i plaći stečene na temelju obavljenih poslova iz točke II. izreke.**
4. **Ukoliko obveznica Natalija Ladavac, članica Uprave trgovačkog društva SAVIČENTA d.o.o., radi duže od ugovorenog radnog vremena, može primiti naknadu za prekovremeni rad, ali isti ne može sama sebi nalagati.**

Obrazloženje

Zahtjev za mišljenjem Povjerenstva podnijela je Nives Cetina, članica Uprave trgovačkog društva SAVIČENTA d.o.o. U Povjerenstvu zahtjev je zaprimljen 08. studenog 2022. pod poslovnim brojem 711-U-8731-M-434/22-01-1, povodom kojeg se vodi predmet broj M-434/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je obveznica Nives Cetina povodom obnašanja dužnosti članice Uprava trgovačkog društva SAVIČENTA d.o.o., a koje je u 100% u vlasništvu Općine Svetvinčenat, dužan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu za mišljenje obveznica navodi da je zaposlena u Općini Svetvinčenat na radnom mjestu viši referent za administrativne poslove na neodređeno vrijeme. Nadalje navodi da je sredinom 2020. godine u potpunosti obnovljen Kaštel Morosini - Grimani u Svetvinčentu, kojim upravlja trgovačko društvo Savičenta d.o.o. te da je navedeno trgovačko društvo ostvarilo brzi rast, zbog čega se javila potreba za dodatnim zaposlenjem te preraspodjelom poslovanja unutar Uprave društva, stoga su odlukom Nadzornog odbora u 12. mjesecu 2021. godine za članove Uprave imenovane Nives Cetina i Natalija Ladavac. Također, obveznica navodi da su tijekom edukacije Povjerenstva koja je održana u listopadu u Puli došle do saznanja kako postoji mogućnost da član uprave zaposlen u jedinici lokalne samouprave može primati neki oblik naknade, bez obzira što je puno radno vrijeme zaposlen u jedinici lokalne samouprave i prima plaću. Zaključno je obveznica postavila upit smije li kao zaposlenica jedinice lokalne samouprave primati naknade kao što su božićnica, dar za dijete, stimulacija i dr. te kako pravno i knjigovodstveno iskazati naknadu članu Uprave s obzirom da isti nemaju pravo na primanje bonusa i dara te postoji li propisani iznos naknade.

Nadalje, u odnosu na obveznicu Nataliju Ladavac, navedeno je da je ista zaposlena u trgovačkom društvu SAVIČENTA d.o.o. od 2018. godine na neodređeno radno vrijeme kroz Ugovor o radu, a od prosinca 2021. izabrana je na mandatno razdoblje od 4 godine kao član Uprave istog društva te postavlja upit smiju li se obveznici, a s obzirom da u trgovačkom društvu obavlja i druge poslove kada se za to ukaže potreba, isplaćivati prekovremeni sati i je li isto dovoljno navedeno definirati Anexom ugovora o radu.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako nema zapreke da obveznica Nives Cetina volonterski obnaša dužnost članice Uprave trgovačkog društva SAVIČENTA d.o.o. uz istovremeno profesionalno obavljanje poslova službenice u Općini Svetvinčenat budući da se ne radi o obnašanju druge javne dužnosti, već o poslovima službenika u jedinici lokalne samouprave.

Isto tako, Povjerenstvo ističe kako obveznica za volontersko obnašanje dužnosti ima pravo na volontersku naknadu, dok kao službenica i nadalje može primati plaću te joj se ukazuje da je naknadu i plaću dužna prijaviti prilikom podnošenja imovinske kartice.

Pritom, Povjerenstvo napominje kako obveznica kao članica Uprave trgovačkog društva SAVIČENTA d.o.o. ne može uz volontersku naknadu primati i druge naknade za obnašanje dužnosti zabranjene člankom 7. točkom d.) ZSSI-a poput božićnice, uskrsnice i drugo, dok nije suprotno odredbama ZSSI-a da ih primi kao zaposlenica Općine Svetvinčenat. U odnosu na pitanje podnositeljice na koji način pravno i knjigovodstveno iskazati naknadu te postoji li propisani iznos naknade, Povjerenstvo ističe kako ono nije ovlašteno davati upute koje se odnose na tumačenje knjigovodstvenih propisa.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d.) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

Člankom 60. stavak 1. Zakona o radu („Narodne novine“ broj 93/14, 127/17 i 98/19, u daljnjem tekstu: ZOR) propisano je da je radno vrijeme ono vrijeme u kojem je radnik obvezan obavljati poslove, odnosno u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili u drugom mjestu koje odredi poslodavac.

Člankom 60. stavak 1. ZOR-a propisano je da puno radno vrijeme radnika ne može biti duže od 40 sati tjedno.

Člankom 65. stavak 1. ZOR-a propisano je da je u slučaju više sile, izvanrednog povećanja opsega poslova i u drugim slučajevima prijeke potrebe, radnik dužan na pisani zahtjev poslodavca, raditi duže od punog, odnosno nepunog radnog vremena (prekovremeni rad). Stavkom 3. istog članka propisano je da ako radnik radi prekovremeno, ukupno trajanje rada radnika ne smije biti duže od 50 sati tjedno, dok je stavkom 4, istog članka propisano da prekovremeni rad ne smije trajati duže od stoosamdeset sati godišnje, osim ako je ugovoreno kolektivnim ugovorom, u kojem slučaju ne smije trajati duže od dvjestopedeset sati godišnje.

Povjerenstvo ističe da obveznica Natalija Ladavac ima pravo na prekovremeni rad kao i ostali radnici sukladno mjerodavnim odredbama Zakona o radu i za takav prekovremeni rad ima pravo na naknadu, koja se u tom slučaju ne bi smatrala dodatnom naknadom, već plaćom za rad u prekovremenom radnom vremenu.

Međutim, Povjerenstvo ukazuje obveznici da kao članica Uprave trgovačkog društva ne može sama sebi naložiti prekovremeni rad, jer bi se u tom slučaju našla u sukobu interesa.

Nadalje, ako obveznica uz dužnost članice Uprave trgovačkog društva faktično u istom društvu obavlja poslove nekog drugog radnog mjesta, ista bi mogla sklopiti aneks ugovora o radu za obavljanje tih poslova u trajanju od 8 do sati tjedno te bi mogla po toj osnovi kao zaposlenica društva ostvarivati regres, božićnicu i druge dodatne naknade pod jednakim uvjetima kao i drugi zaposlenici. Međutim, ističe se da Povjerenstvo nije nadležno upućivati obveznike u odnosu na formu reguliranja njihovog radnopravnog statusa te u tome smislu dati obveznici uputu vezanu za njihovo reguliranje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Nives Cetina, elektroničkom dostavom
2. Objava na internetskoj stranici Povjerenstva
3. Pismohrana